|  |  |  |  |  |  |  |
| --- | --- | --- | --- | --- | --- | --- |
| ГРБОВИ ЗА МЕМОРАНДУМ | | | Република Србија  Аутономна покрајина Војводина  **Покрајински секретаријат за**  **културу, јавно информисање**  **и односе с верским заједницама**  Булевар Михајла Пупина 16, 21000 Нови Сад  Т: +381 21 487 4438  Info.kultura@vojvodina.gov.rs | | | |
|  | | |  |  | |
|  | Број: 137-111-25/2022-04-4 | | Датум: 8. март 2022. године |

На основу члана 94. и 102. Закона о запосленима у аутономним покрајинама и јединицама локалне самоуправе („Сл. гласник РС“, бр. 21/16, 113/17, 95/18, 114/21, 113/17 - др. закон, 95/18 - др. закон, 86/19 - др. закон, 157/20 - др. закон и 123/21 – др. закон), члана 12, 12а и 13. Уредбе о спровођењу интерног и јавног конкурса за попуњавање радних места у аутономним покрајинама и јединицама локалне самоуправе („Сл. гласник РС“, бр. 95/16 и 12/22) и члана 24. став 2. Покрајинске скупштинске одлуке о покрајинској управи („Сл. лист АП Војводине", бр. 37/14, 54/14 - др. одлука, 37/16, 29/17, 24/19, 66/20 и 38/21), покрајински секретар за културу, јавно информисање и односе с верским заједницама оглашава

**ЈАВНИ КОНКУРС ЗА ПРИЈЕМ У РАДНИ ОДНОС НА ОДРЕЂЕНО ВРЕМЕ ПРИПРАВНИКА У ПОКРАЈИНСКОМ СЕКРЕТАРИЈАТУ ЗА КУЛТУРУ, ЈАВНО ИНФОРМИСАЊЕ И ОДНОСЕ С ВЕРСКИМ ЗАЈЕДНИЦАМА**

**I Орган у коме се врши пријем приправника у радни однос на одређено време:**

Покрајински секретаријат за културу, јавно информисање и односе с верским заједницама, Булевар Михајла Пупина 16, Нови Сад.

**II Радно место које се попуњава:**

**1. Радно место за правне и финансијске послове, у звању млађи саветник – 1 приправник на одређено време, у Сектору за опште – правне, материјално – финансијске и инспекцијско – надзорне послове и интерну контролу,** **Одељење за материјално – финансијске послове .**

Опис послова радног места: Обавља сложене правне и материјално – финансијске послове, прати законе и друге прописе, којима се уређује правно и материјално – финансијско пословање, прати примену ових прописа, уочава проблеме у њиховој примени и израђује анализе, извештаје и информације о тим проблемима; учествује у изради аката којима се регулишу права, обавезе и одговорности запослених у Секретаријату; анализира финансирање индиректних корисника буџетских средстава; контролише наменско и законито коришћење средстава; указује на неправилности у коришћењу средстава индиректних корисника и предлаже мере за отклањање ових неправилности, ирађује извештаје о финансирању индиректних корисника буџетских средстава; чува материјално – финансијску документацију индиректних корисника буџетских средстава; предлаже мере за рационално коришћење средстава за рад индиректних корисника буџетских средстава. Обавља и друге послове по налогу руководиоца и одговоран је за благовремено, законито и правилно извршавање послова свог радног места.

Услови за рад на радном месту:високо образовање стечено у пољу друштвено-хуманистичких наука, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и основни ниво оспособљености за рад на рачунару.

Општи услови за рад у органима Аутономне покрајине Војводине: да је учесник јавног конкурса пунолетан држављанин Републике Србије, да има прописано образовање, да није правноснажно осуђиван на безусловну казну затвора од најмање 6 месеци и да му раније није престајао радни однос у државном органу, односно органу аутономне покрајине и јединице локалне самоуправе због теже повреде дужности из радног односа, да испуњава остале услове предвиђене законом, другим прописом и актом о систематизацији радних места.

**III Место рада:** Покрајински секретаријат за културу, јавно информисање и односе с верским заједницама, Булевар Михајла Пупина 16, Нови Сад .

**IV Стручне оспособљености, знање и вештине које се проверавају у изборном поступку:**

- познавање области из делокруга радаПокрајинског секретаријата за културу, јавно информисање и односе с верским заједницама и стручно знање из области рада на радном месту: Закона о утврђивању надлежности Аутономне покрајине Војводине („Сл. гласник РС“, бр. 99/09, 67/12 - одлука УС и 18/20 - др. закон, ), Закона о буџетском систему („Сл. гласник РС“, бр. 54/09, 73/10, 101/10, 101/11, 93/12, 62/13, 63/13 - испр., 108/13, 142/14, 68/15 - др. закон, 103/15, 99/16, 113/17, 95/18, 31/19, 72/19 и 149/20, 118/21 и 118/21 др. закон), Закона о запосленима у аутономним покрајинама и јединицама локалне самоуправе („Сл. гласник РС“, бр. 21/16, 113/17, 95/18, 114/21, 113/17 - др. закон, 95/18 - др. закон, 86/19 - др. закон и 157/20 - др. закон), Уредбе о буџетском рачуноводству („Сл. гласник РС“, бр. 125/03, 12/06 и 27/20), Покрајинске скупштинске одлуке о покрајинској управи („Сл. лист АП Војводине“, бр. 37/14, 54/14 - др. одлука, 37/16, 29/17, 24/19, 66/20 и 38/21), познавање Контног плана за буџетски систем - непосредно кроз разговор са кандидатима;

- вештина комуникације - непосредно кроз разговор са кандидатима;

- основни ниво оспособљености за рад на рачунару, увидом у приложени доказ о познавању рада на рачунару (уверење, сертификат, потврда и сл.), а уколико кандидат не поседује доказ о познавању рада на рачунару, провера познавања рада на рачунару извршиће се практичним радом на рачунару.

**V Рок за подношење пријаве на јавни конкурс:**

Рок за подношење пријаве на јавни конкурс је 15 дана од дана оглашавања Обавештења о Јавном конкурсу у дневном листу „Дневник“.

Рок почиње да тече 9. марта 2022. године и истиче 23. марта 2022. године.

**VI Лице које је задужено за давање обавештења о јавном конкурсу:**

мр Драган Трапарић – виши саветник за опште - правне послове –начелник одељења, контакт телефон 021/ 487 4438 и e-mail: dragan.traparic@vojvodina.gov.rs.

**VII Адреса на коју се подноси пријава на јавни конкурс:**

Покрајински секретаријат за културу, јавно информисање и односе с верским заједницама, Булевар Михајла Пупина 16, Нови Сад са назнаком „За Јавни конкурс за пријем у радни однос на одређено време приправника у Покрајинском секретаријату за културу, јавно информисање и односе с верским заједницама“.

**VIII Датум оглашавања:** 8. март 2022. године.

**IX Докази који се прилажу уз пријаву на Јавни конкурс:**

1. потписана пријава са адресом становања, контакт телефон, е-маил адресом и потписаном изјавом у којој се учесник Јавног конкурса опредељује да ли ће сам прибавити доказе о чињеницама о којима се води службена евиденција или ће то орган учинити уместо њега;

2. биографија са наводима о досадашњем искуству;

3. оригинал или оверена фотокопија уверења о држављанству;

4. фотокопија личне карте односно испис очитане биометријске личне карте;

5. оригинал или оверена фотокопија уверења МУП-а да кандидат није правоснажно осуђиван на безусловну казну затвора од најмање шест месеци, које није старије од шест месеци од дана оглашавања Јавног конкурса;

6. оригинал или оверена фотокопија дипломе којом се потврђује стручна спрема;

7. оригинал или оверена фотокопија доказа о започетом приправничком стажу (потврде, решења, уговори и други акти из којих се може утврдити на којим пословима, са којом стручном спремом и у ком периоду је стечен део приправничког стажа);

8. оригинал или оверена фотокопија доказа о познавању рада на рачунару (уверење, сертификат, потврда и сл.).

9. Образац изјаве 1 или Образац изјаве 2 – изјава у којој кандидат опредељује да ће сам доставити податке о чињеницама о којима се води службена евиденција или ће то орган учинити уместо њега;

10. потписана изјава Образац изјаве 3 да кандидату није престајао радни однос у државном органу, односно органу аутономне покрајине и јединице локалне самоуправе, због теже повреде дужности из радног односа;

Одредбама члана 9. став 3. и 4. и члана 103. Закона о општем управном поступку („Сл. гласник РС“, бр. 18/16 и 95/18 - аутентично тумачење) је између осталог прописано да су органи у обавези да по службеној дужности, када је то неопходно за одлучивање у складу са законским роковима, бесплатно размењују, врше увид, обрађују и прибављају личне податке о чињеницама садржаним у службеним евиденцијама, осим ако странка изричито изјави да ће податке прибавити сама.

Докази који се прилажу уз пријаву на овај јавни конкурс, а о којима се води службена евиденција су уверење о држављанству и уверење МУП-а да кандидат није осуђиван на казну затвора од најмање шест месеци.

Уколико се учесник Јавног конкурса определи да наведене доказе орган прибави по службеној дужности дужан је да се писмено изјасни да се његови лични подаци користе у сврху прикупљања наведених доказа. Изјашњење се даје у форми изјаве која се доставља уз пријаву на Јавни конкурс (Образац изјаве 1).

Уколико се учесник Јавног конкурса определи да ће сам прибавити наведене доказе, дужан је да се о томе писмено изјасни. Изјашњење се даје у форми изјаве која се доставља уз пријаву на Јавни конкурс (Образац изјаве 2).

Обрасци изјава се налазе на интернет презентацији Покрајинског секретаријата за културу, јавно информисање и односе с верским заједницама http://www.kultura.vojvodina.gov.rs/ као и на интернет презентацији Службе за управљање људским ресурсима http://www.ljudskiresursi.vojvodina.gov.rs/sr/, у одељку конкурси/јавни конкурси.

**X Место, дан и време када ће се обавити провера стручне оспособљености, знања и вештине комуникације кандидата у изборном поступку.**

Провера стручне оспособљености, знања и вештине комуникације и познавање рада на рачунару са кандидатима чије су пријаве благовремене, допуштене, разумљиве, потпуне и уз које су приложени сви потребни докази и који испуњавају услове за рад на оглашеном радном месту, извршиће се у просторијама Покрајинског секретаријата за културу, јавно информисање и односе с верским заједницама, Булевар Михајла Пупина 16, Нови Сад, о чему ће кандидати бити обавештени телефонским путем или електронском поштом на бројеве или адресе које су навели у пријави.

**Напомене:**

За наведено радно место радни однос заснива на одређено време, односно до истека приправничког стажа.

У складу са чланом 125. Закона о запосленима у аутономним покрајинама и јединицама локалне самоуправе приправник је лице које послодавац прима у радни однос на одређено време ради оспособљавања за самосталан рад у струци, односно самостално обављање посла. Послодавац може засновати радни однос са приправником уколико постоји слободно радно место у складу са Кадровским планом и уколико лице са којим заснива такав радни однос има образовање које је прописано као услов за рад на том радном месту.

Чланом 126. истог закона прописано је да својство приправника може стећи лице које није било у радном односу, као и лице које је провело на раду време краће од времена утврђеног за приправнички стаж с тим степеном образовања, док је чланом 127. предвиђено да приправнички стаж за приправнике са високим образовањем стеченим на основним академским студијама у обиму од 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, траје једну годину.

Неблаговремене, недопуштене, неразумљиве или непотпуне пријаве и пријаве уз које нису приложени сви потребни докази (како је наведено у тексту јавног конкурса) биће одбачене решењем Конкурсне комисије.

Јавни конкурс спроводи Конкурсна комисија коју је именовао покрајински секретар за културу, јавно информисање и односе с верским заједницама.

Оригинал документација која је достављена као доказ уз пријаву на јавни конкурс, не враћа се кандидатима, након спроведеног интерног конкурса.

Овај Јавни конкурс објављен је на интернет презентацији Покрајинског секретаријата за културу, јавно информисање и односе с верским заједницама и на интернет презентацији Службе за управљање људским ресурсима, а у дневном листу „Дневник“ објављује се Обавештење о Јавном конкурсу и адресама интернет презентација на којима је објављен.

|  |  |
| --- | --- |
|  | ПОКРАЈИНСКИ СЕКРЕТАР  **Драгана Милошевић** |